Source: https://www.advocatius.sk/tEma-zAkonnIk-prAce-materskA-a-rodiCovskA-dovolenka/
Timestamp: 2018-12-18 15:39:15+00:00

Document:
TÉMA: ZÁKONNÍK PRÁCE, MATERSKÁ A RODIČOVSKÁ DOVOLENKA
A. Zmeny v Zákonníku práce týkajúce sa návratu zamestnankyne (zamestnanca) do práce po skončení materskej alebo rodičovskej dovolenky, prijaté s účinnosťou od 01.04.2011
Predmetné zmeny boli prijaté zákonom č. 48/2011 Z.z., ktorým sa mení a dopĺňa zákon č. 311/2001 Z.z. Zákonník práce v znení neskorších predpisov a ktorým sa menia a dopĺňajú niektoré zákony (ďalej len „novela“).
1. Návrat do práce zamestnankyne po skončení materskej dovolenky alebo zamestnanca po skončení rodičovskej dovolenky podľa ust. § 166 ods. 1 Zákonníka práce
Predmetná novela zmenila znenie ust. § 157, ktoré pred jej účinnosťou upravovalo podmienky návratu zamestnankýň (zamestnancov) do práce po skončení materskej alebo rodičovskej dovolenky podľa ust. § 166 ods. 1 Zákonníka práce.
Ust. § 166 ods. 1 Zákonníka práce, na ktoré sa poukazuje vo vyššie uvedenom znení ust. § 157 Zákonníka práce, upravuje právo ženy na materskú dovolenku v súvislosti s pôrodom a starostlivosťou o narodené dieťa, ako aj právo muža na rodičovskú dovolenku v súvislosti so starostlivosťou o narodené dieťa.
Ust. § 157 Zákonníka práce, zmenené novelou, bolo pred jej účinnosťou nasledovné:
Ak sa zamestnankyňa (zamestnanec) vráti do práce po skončení materskej dovolenky alebo rodičovskej dovolenky podľa ust. § 166 ods. 1 Zákonníka práce, je zamestnávateľ povinný zaradiť ich na ich pôvodnú prácu a pracovisko. Ak to nie je možné preto, že táto práca sa nevykonáva alebo pracovisko je zrušené, musí ich zamestnávateľ zaradiť na inú prácu zodpovedajúcu pracovnej zmluve.
2. Návrat do práce zamestnankyne alebo zamestnanca po skončení rodičovskej dovolenky podľa ust. § 166 ods. 2 Zákonníka práce
Ust. § 166 ods. 2 Zákonníka práce upravuje právo ženy a muža na rodičovskú dovolenku, za účelom prehĺbenia starostlivosti o dieťa, až do troch, resp. šiestich rokov veku dieťaťa.
V novelizovanom odseku 2 § 157 Zákonníka práce sa upravuje návrat do práce zamestnankyne a zamestnanca po skončení rodičovskej dovolenky podľa § 166 ods. 2 v súlade s článkom 5 ods. 1 a 2 smernice Rady 2010/18/EÚ, ako aj v súlade s judikatúrou Súdneho dvora Európskej únie.
V zmysle novely, aj zamestnanec, ktorý sa vráti do práce po skončení rodičovskej dovolenky podľa § 166 ods. 2 (dovŕšenie troch, resp. šiestich rokov veku dieťaťa) má právo požadovať od zamestnávateľa zaradenie späť do pracovného procesu tak, aby bol zaradený na pôvodnú prácu a pôvodné pracovisko a aby sa mu po skončení rodičovskej dovolenky zachovali všetky práva v pôvodnom rozsahu, ktoré mal alebo ktoré mu vznikali v čase nástupu na rodičovskú dovolenku, vrátane akýchkoľvek zmien, ktorý vyplývajú z právnych predpisov, kolektívnej zmluvy alebo z obvyklých postupov u zamestnávateľa.
Ak nebude možné zaradiť zamestnanca na pôvodnú prácu a pôvodné pracovisko, zamestnávateľ bude povinný zaradiť ho na inú prácu zodpovedajúcu jeho pracovnej zmluve.
3. Posledný deň rodičovskej dovolenky
Doterajšie znenie ust. § 166 ods. 2 bolo pred účinnosťou novely nasledovné:
„Na prehĺbenie starostlivosti o dieťa je zamestnávateľ povinný poskytnúť žene a mužovi, ktorí o to požiadajú, rodičovskú dovolenku až do troch rokov veku dieťaťa. Ak ide o dlhodobo nepriaznivý zdravotný stav dieťaťa vyžadujúci osobitnú starostlivosť, je zamestnávateľ povinný poskytnúť žene a mužovi, ktorí o to požiadajú, rodičovskú dovolenku až do šiestich rokov veku dieťaťa. Táto dovolenka sa poskytuje v rozsahu, o aký rodič žiada, spravidla však vždy najmenej na jeden mesiac.“
Účelom zmeny, ktorú priniesla novela, je spresniť deň, kedy sa končí rodičovská dovolenka podľa vyššie citovaného ust. § 166 ods. 2 Zákonníka práce. Má sa tým predísť aplikačnému problému jeho presného určenia, t.j. či ide o deň predchádzajúci dňu, keď dieťa dovŕši tri roky (6 rokov) veku alebo deň, keď dieťa dovŕši tri roky veku, resp. 6 rokov veku. Z novelizovaného znenia vyplýva, že posledným dňom rodičovskej dovolenky je deň, kedy dieťa dovŕši tri roky veku, resp. 6 rokov veku. (vyššie uvedený účel zmeny bol dosiahnutý nasledovným upraveným znením predmetného zákonného ustanovenia: „... je zamestnávateľ povinný poskytnúť žene a mužovi, ..., rodičovskú dovolenku až do dňa, v ktorom dieťa dovŕši tri roky (6 rokov) veku. ....“).
B. Ďalšie zmeny v Zákonníku práce týkajúce sa materskej a rodičovskej dovolenky a postavenia žien – matiek, prijaté s účinnosťou od 01.04.2011
1. Zákaz výkonu práce pre tehotné ženy, matky a dojčiace ženy
Doterajšie znenie ust. § 161 ods. 1 prvá veta bolo pred účinnosťou novely nasledovné:
„Ženy nesmú byť zamestnávané prácami, ktoré sú pre ne fyzicky neprimerané alebo škodia ich organizmu, najmä prácami, ktoré ohrozujú ich materské poslanie.“
Účelom novelizovanej právnej úpravy je zosúladiť Zákonník práce s právnymi predpismi Európskej únie a judikatúrou Súdneho dvora Európskej únie.
Na základe požiadavky Európskej komisie sa upravil § 161 Zákonníka práce, a to z dôvodu, že podľa Súdneho dvora Európskej únie je oprávnené, ak vnútroštátne právne predpisy chránia biologický stav ženy v čase tehotenstva a po pôrode, ako aj ak chránia osobitný vzťah medzi ženou a jej dieťaťom počas obdobia, ktoré nasleduje po narodení dieťaťa. Naopak priznanie osobitných práv ženám - matkám po období presahujúcom obdobie bezprostredne po narodení dieťaťa je považované za neodôvodnené.
Z tohto hľadiska sa zužuje rozsah § 161 Zákonníka práce („najmä prácami, ktoré ohrozujú ich materské poslanie“), ktorý je podľa Európskej komisie neurčitý vo vzťahu k určeniu obdobia, kedy sa vykonáva materské poslanie (pretože materské poslanie nemusí byť obmedzené vekom dieťaťa) na osobný rozsah „tehotná žena, matka do konca deviateho mesiaca po pôrode a dojčiaca žena“, z ktorého je jasné, že ochrana sa vzťahuje len na obdobie tehotenstva, do konca deviateho mesiaca po pôrode a počas dojčenia.
Novelizované znenie predmetného ustanovenia tak s účinnosťou od 1.4.2011 znie: „Tehotné ženy, matky do konca deviateho mesiaca po pôrode a dojčiace ženy nesmú byť zamestnávané prácami, ktoré sú pre ne fyzicky neprimerané alebo škodia ich organizmu.“
2. Oznamovacia povinnosť zamestnancov týkajúca sa materskej a rodičovskej dovolenky
Do ustanovenia § 166 Zákonníka práce sa novelou vložil nový odsek 3, v ktorom sa v súlade s čl. 3 ods. 2 smernice Rady 2010/18/EÚ, stanovila povinnosť pre ženu a muža, ktorí nastupujú na materskú a rodičovskú dovolenku, písomne oznámiť svojmu zamestnávateľovi predpokladaný deň nástupu, prerušenia a skončenia, ako aj zmeny týkajúce sa nástupu, prerušenia a skončenia materskej dovolenky a rodičovskej dovolenky.
V nadväznosti na túto povinnosť sa ustanovuje lehota, v rámci ktorej budú povinní muž a žena upovedomiť zamestnávateľa o svojom úmysle uplatniť svoje právo na materskú a rodičovskú dovolenku, a to najmenej jeden mesiac vopred.

References: § 166
 § 157
 § 166
 § 166
 § 157
 § 157
 § 166
 § 166
 § 166
 § 157
 § 166
 § 166
 § 166
 § 166
 § 161
 § 161
 § 161
 § 166
 čl. 3